กรมการค้าภายใน ร่วมกับกองบัญชาการตำรวจสอบสวนกลาง จับกุมพ่อค้ารถเร่ใช้เครื่องชั่งไม่ถูกต้อง เอาเปรียบประชาชน
นายอาวุธ วงศ์สวัสดิ์ รองอธิบดีกรมการค้าภายใน เปิดเผยว่า ได้ร่วมกับกองบังคับการปราบปรามการกระทำความผิดเกี่ยวกับการคุ้มครองผู้บริโภค กองบัญชาการตำรวจสอบสวนกลาง ลงพื้นที่ตรวจสอบหลังจากได้รับการร้องเรียนจากประชาชนผ่านสายด่วน 1569 ว่ามีกลุ่มผู้ค้าทุเรียนใช้เครื่องชั่งที่ไม่ถูกต้องตามกฏหมาย เอารัดเอาเปรียบประชาชนผู้บริโภค จึงร่วมกันจับกุมผู้ต้องหาชาวต่างชาติที่มีพฤติกรรมใช้เครื่องชั่งโกงประชาชน บริเวณริมถนนพรานนก - กาญจนาภิเษก แขวงบางพรม เขตตลิ่งชัน กรุงเทพ ฯ เมื่อวันที่ 20 พฤษภาคม 2565 โดยพบกลุ่มผู้ต้องหาชาวต่างชาติ สัญชาติเวียดนาม จำนวน 6 ราย พร้อมด้วยของกลางเครื่องชั่งแบบสปริง รวมจำนวน 6 เครื่อง ซึ่งเป็นเครื่องชั่งที่ไม่ผ่านการรับรองจากพนักงานเจ้าหน้าที่ชั่งตวงวัด จึงจับกุมดำเนินคดี พร้อมเปรียบเทียบปรับรายละ 10,000 บาท และจับกุมผู้ต้องหาอีก 1 ราย ที่ใช้เครื่องชั่งที่มีการดัดแปลงเพื่อขายทุเรียนให้กับประชาชน เป็นความผิดตามมาตรา 75/1 ประกอบกับมาตรา 76 (2) แห่ง พ.ร.บ.มาตราชั่งตวงวัด พ.ศ.2542 มีอัตราโทษจำคุกไม่เกินเจ็ดปีและปรับไม่เกิน 280,000 บาทรองอธิบดีกรมการค้าภายใน ย้ำว่า หากพบการกระทำความผิดลักษณะดังกล่าว สามารถแจ้งเรื่องร้องเรียนหรือเบาะแสได้ที่ สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ พร้อมเตือนพ่อค้าแม่ค้าที่มีพฤติกรรมใช้เครื่องชั่งตวงวัดที่ไม่ถูกต้องเอาเปรียบประชาชน หากพบจะดำเนินการตามกฎหมายโดยเคร่งครัดทันที